Author: BARTKO Michal
Last saved by: agenda0
Company: MV SR

Predkladacia správa

Návrh zákona, ktorým sa mení a dopĺňa zákon Národnej rady Slovenskej republiky                č. 171/1993 Z. z. o Policajnom zbore v znení neskorších predpisov a o zmene a doplnení niektorých zákonov, bol vypracovaný Ministerstvom vnútra Slovenskej republiky na základe Plánu legislatívnych úloh vlády Slovenskej republiky na rok 2001. Ministerstvo vnútra Slovenskej republiky pri jeho vypracúvaní vychádzalo taktiež  z uznesenia  vlády  Slovenskej republiky č. 17 z 10. januára 2001 k prioritným úlohám vlády Slovenskej republiky  vyplývajúcim z Pravidelnej  správy Európskej komisie o pripravenosti Slovenskej republiky na členstvo v  Európskej  únii z 8. novembra 2000 a z uznesenia vlády SR č. 9 z 12. januára 2000 k návrhu na zvýšenie účinnosti spoplatnenia užívateľov diaľnic. 

Návrh predmetného zákona si kladie za cieľ vyriešenie najaktuálnejších problémov súvisiacich s právom ES/EÚ, t.j. v oblasti medzinárodnej spolupráce, ochrany osobných údajov, zodpovedania sa Policajného zboru zákonodarnému orgánu a vláde, prevencie kriminality a ochrany ľudských práv v podmienkach Policajného zboru, spolupráce s verejnosťou, dodržiavania etického kódexu policajtom, dodržiavania ochrany ľudských práv, podrobnejšej úpravy zaistenia osoby formou rozhodnutia a možnosti podať opravný prostriedok.

Návrh zákona bol predmetom medzirezortného pripomienkového konania, v rámci ktorého bol zaslaný všetkým ministerstvám a ostatným ústredným orgánom štátnej správy, Generálnej prokuratúre Slovenskej republiky,  Najvyššiemu súdu Slovenskej republiky, Najvyššiemu kontrolnému úradu Slovenskej republiky, Národnej banke Slovenska, Združeniu miest a obcí Slovenska, Ústavnému súdu Slovenskej republiky, Konfederácii odborových zväzov, Slovenskej informačnej službe a Rade hospodárskej a sociálnej dohody. Uplatnené pripomienky vecného aj legislatívneho charakteru boli do návrhu zákona zapracované. Zásadné pripomienky, ktoré uplatnilo Ministerstvo spravodlivosti Slovenskej republiky, Národná banka Slovenska, Ministerstvo dopravy, pôšt a telekomunikácií Slovenskej republiky, Slovenská informačná služba a Ministerstvo financií Slovenskej republiky, boli prerokované na osobitnej porade 26. apríla 2001. Na tomto rokovaní došlo medzi predkladateľom a pripomienkujúcimi k vzájomnej dohode o uplatnených pripomienkach. 

Návrh zákona bol 5. júna 2001 prerokovaný Legislatívnou rady vlády Slovenskej republiky, ktorá ho s pripomienkami odporučila postúpiť vláde Slovenskej republiky na schválenie.  Pripomienky Legislatívnej rady vlády Slovenskej republiky boli do návrhu zákona zapracované v celom rozsahu. 

Návrh zákona sa predkladá bez rozporov.